EuroBench/eurobench-wiki-lt-topics huggingface dataset:
Tema: Upės
Flindersas (angl. Flinders River) – upė Australijoje, Kvinslando valstijos šiaurėje; ilgiausia šios valstijos upė. Prasideda Didžiajame Vandenskyros kalnagūbryje, į šiaurės rytus nuo Hiūendeno. Teka daugiausia šiaurės vakarų kryptimi. Įteka į Arafūros jūros Karpentarijos įlanką netoli Karumbos. Svarbiausi intakai: Klonkuris, Korela. Vasarą didžioji dalis upės išdžiūsta. Prie Flinderso esančios gyvenvietės: Hiūendenas, Ričmondas, Džiulija Krykas. Upė pavadinta Australijos tyrinėtojo Metju Flinderso garbei.
Tema: Upės
Juodoji Volta (pranc. Volta Noire, angl. Black Volta) arba Muhunas (Mouhoun) – upė Vakarų Afrikoje; viena iš Voltą sudarančių upių. Prasideda pietvakarių Burkina Fase, aukštumose, netoli Bobo Diulaso. Aukštupyje teka į šiaurės rytus, lygiagrečiai Malio sienai. Ties Kuri kaimu upė daro didelę kilpą ir toliau teka į pietus, viename ruože sudaro Burkina Faso-Ganos, toliau – Ganos-Dramblio Kaulo Kranto sieną. Pačiame žemupyje pasuka į rytus ir teka Ganos teritorija. Įteka į Voltos tvenkinį, į kurį taip pat įteka Baltoji Volta. Intakas – Suru (kairysis). Juodosios Voltos vandens režimas labai nepastovus: upė vandeningiausia būna rugpjūčio-lapkričio laikotarpiu (maksimumas rugsėjį – 919 m³/s), o sausio-gegužės laikotarpiu ženkliai nusenka (~30 m³/s). Upė patvenkta Bui užtvanka.
Tema: Filmai
Adaptacija. (angl. Adaptation.) – 2002 m. amerikiečių komedija-drama. Filmą režisavo Spike Jonze, scenarijaus autoriai - Charlie Kaufman ir Donald Kaufman. Filmas pastatytas pagal Susan Orlean romaną The Orchid Thief (liet. Orchidėjų vagis). Filme vaidina Nicolas Cage (Charlie ir Donald Kaufman), taip pat Meryl Streep, Chris Cooper, Cara Seymour, Brian Cox, Tilda Swinton, Ron Livingston ir Maggie Gyllenhaal. Filme pasakojama Charlie Kaufman'o istorija, kuomet jam sunkiai sekėsi paversti The Orchid Thief filmu. Be to, Orlean įsimyli John Laroche, o Charlie'iui rašyti scenarijų padeda brolis Donald.
Tema: Rašytojai
Oktavijus Pasas Losanas (Octavio Paz Lozano, 1914 m. kovo 31 d. – 1998 m. balandžio 19 d.) – Meksikos poetas, rašytojas, diplomatas. Laikomas vienu iškiliausių XX a. Lotynų Amerikos rašytojų. Nobelio literatūros premijos laureatas (1990 m.).
Tema: Filmai
Anapus tvoros (angl. Over the Hedge) – 2006 m. JAV kompiuterinės animacijos komedija. Leidėjas – „DreamWorks Animation“. Filmas sukurtas pagal Michael Fry ir T. Lewis to paties pavadinimo komiksus. Filmas skirtas įvairaus amžiaus auditorijai. Pagrindinė filmo mintis – svarbu turėti šeimą.
Tema: Medicina
Japonijoje sveikatos apsaugos sistemoje sveikatos apsaugos paslaugas, įskaitant tam tikrų ligų tyrimus ir infekcinių ligų kontrolę teikia valstybinė ir vietinė valdžia. Mokestis už asmenines medicinines paslaugas yra dengiamas universalios sveikatos apsaugos draudimo sistemos, kuri užtikrina santykinę paslaugų prieinamumo lygybę; mokesčius už paslaugas nustato vyriausybinis komitetas. Asmenys, kurie nėra apdrausti per savo darbdavius gali dalyvauti nacionalinėje sveikatos draudimo programoje, kurią administruoja vietos savivalda. Pacientai gali laisvai rinktis medikus ir medicinos įstaigas.
Tema: Kalnai
Aukštasis Atlasas – 760 km ilgio Atlaso kalnyno dalis centriniame Maroke. Kalnai tęsiasi nuo Atlanto vandenyno pakrantės iki Maroko–Alžyro sienos. Kalnynas sudaro barjerą Sacharos klimato įtakai, o tai ypač jaučiama žiemą. Aukščiausiose kalnyno dalyse nuolat iškrenta sniegas, todėl čia galima užsiimti žiemos sporto šakomis. Maždaug prieš 200 milijonų metų šios kalnyno uolos buvo senovinio Tetijos vandenyno dugnas, o prieš 60 mln. metų, susidūrus Afrikos ir Eurazijos plokštėms, pradėjo kilti ir šie kalnai. Galutinai kalnus suformavo paskutinis ledynmetis, kurio pėdsakai matomi ir Atlaso kalnuose. Šiame kalnyne, kurio aukščiausias viršūnes dengia sniegas, prasideda Dadeso upė, kuri 350 km teka į pietvakarius, kol įsilieja į Dra upę ties Varzazato oaze. Nuo lapkričio iki sausio ar kovo mėnesių nesiliaujančios liūtys užplūsta Aukštąjį Atlasą, paversdamos menką srovelę ar visai išdžiūvusią upės vagą šėlstančiu srautu, kuris nuslūgsta tik po kelių valandų. Per trumpą laiką smarkios liūtys gali padidinti upės vagą dvidešimteriopai. Arabiškai šios trumpalaikės upės vadinamos vadėmis (wadis). Dadeso tarpeklis yra maždaug 24 km nuo prekybinio Bumalnės miesto. Tarp miesto ir tarpeklio ant Dadeso upės krantų rikiuojasi senovinės tvirtovės (kasbahs) ir įtvirtinti kaimai (ksour), be to, čia graikinių riešutmedžių ir migdolų medžių pavėsyje plyti derlingos rausvos žemės laukai. Į šiaurryčius nuo Dadeso tarpeklio yra impozantiškas siauras Todros tarpeklis. Į jį nuo Tinerhiro vedantis kelias vingiuoja šalia skaidrių kaip krištolas Todros upės vandenų. Prie Todros tarpeklio kelias baigiasi, tačiau automobiliais keturiais varomaisiais ratais galima nusigauti į pačią Aukštojo Atlaso gilumą. Dar prieš atsikraustant arabams, berberai šimtmečius gyveno šiame regione, versdamiesi klajokline gyvulininkyste. Manoma, kad jie yra įsiveržėlių iš Vakarų Azijos, išplitusių po Šiaurės Afriką, palikuonys. Maroką jie pasiekė maždaug X a. pr. m. e., o VIII m. e. a. pradžioje buvo atversti į islamą. Š
Tema: Futbolas
Brazilijos futbolo sistemos sudaro dvi lygų piramidės – nacionalinė ir valstijų. Brazilijos futbolo konfederacijos organizuojamas nacionalines varžybas sudaro trys Campeonato Brasileiro divizionai bei Brazilijos taurė (Copa do Brasil). Vallstijų futbolo federacijos organizuoja atskirus valstijų čempionatus, kuriuose rengiamos dviejų - keturių lygių varžybos. Stipriausios valstijų komandos patenka į Campeonato Brasileiro, taip pat varžosi dėl šalies taurės.
Tema: Futbolas
Kambodžos vyrų futbolo rinktinė – Kambodžai atstovaujanti nacionalinė futbolo komanda, kurią kontroliuoja Kambodžos futbolo federacija. Rinktinė nė karto nedalyvavo pasaulio čempionate, bet dalyvavo 1 žemyno čempionate.
Tema: Upės
Kavali (pranc. Cavally) arba Kavala (Cavalla) – upė Vakarų Afrikoje, teka Gvinėjos, Liberijos ir Dramblio Kaulo Kranto teritorijomis. Prasideda Gvinėjos pietryčiuose, Nimbos masyve. Teka į pietryčius, sudaro Liberijos–Dramblio Kaulo Kranto sieną. Įteka į Atlanto vandenyno Gvinėjos įlanką 21 km į rytus nuo Harperio. Upė pavadinta pagal joje gyvenančią žuvų rūšį. Vietiniai upės pavadinimai yra Jubu ir Diugu (Youbou, Diougou).
Tema: Paukščiai
Apie kaimą Kaišiadorių rajone žr. Paukščiai (Kaišiadorys). Paukščiai (Aves) – specializuota aukštesniųjų stuburinių klasė. Tai dvikojai, šiltakraujai, kiaušinius dedantys stuburiniai, kuriems būdingos plunksnos, sparnais virtusios priekinės galūnės, bedančiai snapai ir tuščiaviduriai kaulai. Paukščiams būdinga sudėtinga nervų sistema, dėl kurios jie lengviau orientuojasi aplinkoje, pastovi ir aukšta (38–45 °C) kūno temperatūra, kuri atsirado dėl pagreitėjusios medžiagų apykaitos bei patobulėjus termoreguliacijai. Veisimasis, palyginti su ropliais, taip pat tobulesnis (peri kiaušinius, jauniklius maitina ir saugo). Daugelis sugeba skraidyti panaudodami labai lengvas ir reguliariai keičiamas plasnojamąsias ir vairuojamąsias plunksnas. Paukščiai gyvena visuose žemynuose, ir šiuo metu pasaulyje aptiktos 10426 paukščių rūšys. Bet dėl žmonių veiklos, dabar apie 1200 paukščių rūšių yra iškilęs pavojus išnykti, o 120–130 paukščių rūšių išnyko per žmonijos istorijos laikotarpį. Įskaitant vienkartinius stebėjimus, Lietuvoje aptinkama maždaug 390 paukščių rūšių (Lietuvos paukščių rūšių sąrašas). Paukščių klasė yra labai diferencijuota: vieni paukščiai minta nektaru, kiti sėklomis, vabzdžiais, žuvimis ar kitais paukščiais, smulkiais ar stambesniais žinduoliais. Didžioji dalis paukščių gali skraidyti, tačiau yra ir neskraidančių rūšių (pvz., pingvinai, kiviai). Paukščius tiria zoologijos mokslo šaka ornitologija.
Tema: Futbolas
Rytų Timoro vyrų futbolo rinktinė – Rytų Timorui atstovaujanti nacionalinė futbolo komanda, kurią kontroliuoja Rytų Timoro futbolo federacija. Rinktinė nedalyvavo nė viename pasaulio ar žemyno čempionate.
Tema: Politikai
Žanas Bedelis Bokasa (Jean-Bédel Bokassa, dar žinomas kaip Imperatorius Bokasa I, g. 1921 m. vasario 22 d. – m. 1996 m. lapkričio 3 d.) – Centrinės Afrikos Respublikos diktatorius, pasiskelbęs save imperatoriumi, šalį valdė 1966–1979 m. Bokasa gimė Bobangio kaime mbakų gentyje kaimo seniūno Mindogon Mgboundoulou šeimoje. Vaikystėje jo tėvas žuvo sukilime prieš prancūzus, o motina nusižudė. Bokasa lankė mokyklą krikščioniškoje misijoje Mbaikyje. Vėliau mokėsi Bangyje, Brazavilyje. 1939 m. įstojo į Prancūzijos armiją. Tarnavo Prancūzijos kolonijose Afrikoje, Indokinijoje; tapo garbės ordino legionieriumi. 1957 m. Bokasai suteiktas leitenanto, o 1961 m. kapitono laipsnis. 1962 m. Bokasa pasitraukė iš prancūzų armijos ir prisijungė prie CAR kariuomenės. Bokasos giminaitis prezidentas David Dacko pavedė šiam suburti naują kariuomenę. 1964 m. tapo pirmuoju generolu. Bokasa pradėjo dalyvauti prezidentinėse ceremonijose, viešai demnstruodavo savo galią. 1964-65 m. CAR išgyveno ekonomikos nuosmukį, todėl kreipėsi pagalbos į komunistinę Kiniją. Bokasa prieštaravo galimam komunizmo įsigalėjimui šalyje. Išaugus konfrontacijai tarp Bokasos ir Dako, prezidentas išsiuntė generolą į Prancūziją. Bokasa, tuo tarpu ruošė pajėgas armijoje būsimam perversmui, tačiau būgštavo, kad prancūzai gali paremti Daką. 1965 m. naujųjų metų išvakarėse Bokasa su bendrininkais suėmė ministrą Izamo bei pasprukti iš šalies bandžiusi prezidentą Dako ir užėmė valdžią. Prancūzijos prezidentas Valéry Giscard d'Estaing užmezgė draugiškus ryšius su Bokasa, kadangi CAR tiekė prancūzams uraną ir deimantus. Bokasos valdymo laikotarpiu įsigalėjo asmenybės kultas – generolas demonstruodavo savo ordinus, bebaimiškumą, vaizdavo save tautos tėvu. Jis uždraudė išmaldos prašymą, poligamiją, kraičio paprotį, moterų genitalijų apipjaustymą. Įvedė viešojo transporto sistemą Bangyje. 1972 m. pasiskelbė save prezidentu iki gyvos galvos. Buvo surengta keletas nesėkmingų pasikėsinimų į Bokasą. Bokasa siekė Libijos diktatoria
Tema: Rašytojai
John Maxwell Coetzee (JM Coetzee, [kutˈsiˑe]; g. 1940 m. vasario 9 d.) – PAR–Australijos rašytojas ir profesorius. Dabar jis yra Australijos pilietis ir gyvena Adelaidėje, Pietų Australijoje. Coetzee nusipelnė kaip rašytojas, literatūros kritikas ir vertėjas, du kartus laimėjęs Bukerio prizą ir 2003 m. gavęs Nobelio literatūros premiją.
Tema: Medicina
Bedlamas (angl. Bedlam arba Bethlem Royal Hospital – Betliejaus karališkoji ligoninė) – seniausioji pasaulyje psichiatrijos ligoninė, įkurta dar 1247 metais Londone. Ilgą laiką Bedlamo terminas vartotas lunatikų prieglaudai įvardinti, o vėliau tapo netvarkos sinonimu.
Tema: Futbolas
Derbis (iš angl. derby) – dviejų, dažniausiai vietinių, sporto komandų varžybos, turinčios ilgą tarpusavio susitikimų istoriją, keliančios didelį susidomėjimą, sutraukiančios daug sporto aistruolių ir žurnalistų dėmesio. Termino „derbis“ kilmė nėra aiški. Viena iš prielaidų, jog pavadinimas kilęs nuo „The Derby“ žirgų lenktynių, pradėtų rengti 1780 m. Edvardo Smito Stenlio, 12-ojo Derbio erlo. Pradžioje derbiu vadintos visos didesnės sportinės varžybos. Pagal kitą prielaidą pavadinimas kilo nuo Derbio miesto, kur pasak legendų dėl didelės sumaišties nuožmiose futbolo varžybose. Trečia prielaida sako, kad derbiu vadintos ne pačios varžybos, o žmonių minia. XX a. pr. Anglijoje didžiausią minią sutraukdavo kasmetinės Derbio žirgų lenktynės. Tuo tarpu futbolo varžybose tuo metu komandas palaikydavo tik namų sirgaliai, nes tuomet paprasti darbininkai neišgalėjo keliauti paskui savo komandą po šalį. Tačiau kuomet susitikdavo to paties miesto komandos, dalyvaudavo abiejų komandų sirgaliai, taigi, susirinkdavo didesnė minia, kildavo priešprieša ir sumaištis. Dabar derbiu vadinamos įvairios aistras kurstančios komandų varžybos: dviejų to paties miesto komandų, kaimyninių šalių rinktinių varžybos, pirmaujančių turnyro komandų varžybos, ilgą tarpusavio susitikimų istoriją turinčių komandų varžybos. Derbio metu neretai kyla kivirčai, netgi riaušės, nes dažnai susiduria ne tik priešiškos komandos, bet ir priešiškos sirgalių kultūros, dažnai atstovaujančios skirtingas etnines grupes (pvz., ispaniškas FC Madrid prieš katalonų FC Barcelona, Škotija prieš Angliją), religines grupes, politinius priešus (Pietų Korėja prieš Šiaurės Korėją, Argentina prieš Angliją).
Tema: Futbolas
2025–2026 m. Serie A (it. Serie A 2025-2026) – aukščiausioji Italijos futbolo lyga. Dėl rėmimo sutarčių oficialiai žinoma kaip Serie A Enilive ir Serie A Made in Italy. 124-asis aukščiausio lygio Italijos futbolo sezonas arba 16-asis nuo tada, kai organizuoja atskiras lygos komitetas – „Lega Serie A“. Sezonas prasidėjo 2025 m. rugpjūčio 23 d. ir baigėsi 2026 m. gegužės 24 d. „Napoli“ gynė čempionų titulą, 2024–2025 m. sezone iškovoję ketvirtąjį „Serie A“ titulą per klubo gyvavimo istoriją.
Tema: Filmai
Fantastiškas ketvertas: Sidabrinio banglentininko iškilimas (angl. Fantastic Four: Rise of the Silver Surfer) – 2007 m. JAV mokslinės fantastikos veiksmo filmas. Tai antroji dalis apie Fantastiškąjį ketvertą, šį kartą jie turi įveikti ne tik Viktorą fon Dūmą, bet ir ateivį Sidabrinį banglentininką bei jo keliamą grėsmę.
Tema: Futbolas
Mišelis Fransua Platini (g. 1955 m. birželio 21 d. Žefe, Prancūzijoje) – futbolininkas, treneris, dabartinis UEFA prezidentas. Su Prancūzijos rinktine laimėjo 1984 m. Europos futbolo čempionatą. Buvo išrinktas geriausiu žaidėju, bei pelnė daugiausia įvarčių. Jis dalyvavo 1978 m., 1982 m., 1986 m. Pasaulio futbolo čempionatuose. Platini ketverius metus buvo Prancūzijos rinktinės treneris. Perorganizavo 1998 m. pasaulio futbolo čempionatą vykusi Prancūzijoje. Taip pat buvo FIFA techninės plėtros komiteto narys, bei Prancūzijos futbolo federacijos vice prezidentas.
Tema: Politikai
Marek Wacław Sawicki (g. 1958 m. balandžio 8 d. Savice Dvuro kaime) – lenkų inžinierius, visuomeninis ir politinis veikėjas, nuo 2007 m. Lenkijos žemės ūkio ministras.
Tema: Paukščiai
Šėrimasis – paukščių plunksnų keitimas, vykstantis pasibaigus veisimosi laikotarpiui. Paukščiai pradeda šertis rudenį. Smulkieji paukščiai šeriasi tik vieną kartą per metus. Tačiau yra nemažai paukščių kurie šeriasi du kartus ir per kiekvieną šėrimąsi įgauna vis kitokį plunksnų apdarą. Veisimosi metu įgaunamas plunksnų apdaras vadinamas vestuviniu, kiti – poilsio. Pavyzdžiui, naminės anties patinas – gaigalas per poravimąsi pasipuošia ryškiu spalvų vestuviniu apdaru – galva žalia, apykaklė balta, krūtinė ruda, pilvas šviesiai pilkas. Liepos mėn. jis nusišeria ir pagal plunksnų išvaizdą tampa panašus į patelę. Šį apdarą dėvi neilgai, nes rugsėjo mėn. jį numeta ir iki kitos vasaros vėl pasipuošia vestuviniu apdaru. Kai paukštis šėrimosi metu nepakeičia sparnų ir uodegos plunksnų, toks šėrimasis yra nepilnutinis. Šeriantis sparnams, dažniausiai pirmoji iškrinta abiejų sparnų pati didžioji plasnojamoji plunksna, paskui kita iš eilės ir t. t. Sakalams iš pradžių iškrinta septintoji, paskui dvi šalia esančios iš vienos ir iš kitos pusės. Antys, gervės, vandeninės vištos beveik vienu metu netenka visų plasnojamųjų plunksnų. Todėl šių paukščių gyvenime yra toks laikotarpis, kai jie visiškai negali skristi. Naujai užaugusios plunksnos skiriasi nuo senųjų. Senosios plunksnos yra nublukusios, viršūnės nudėvėtos. Šeriantis uodegai, pirmiausia iškrinta dvi vidurinės vairuojamosios plunksnos, o paskui po vieną gretimą iš kiekvienos pusės. Paskutinės iškrinta kraštutinės plunksnos. Paukščiai šeriasi iki trijų mėnesių. Tuo metu paukščių plunksnos turi dviejų sezonų požymius – praėjusio ir būsimojo.
Tema: Rašytojai
Polibijus (gr. Πολύβιος; lot. Polybius g. apie 203 m. pr. m. e. – m. apie 120 m. pr. m. e.) – senovės graikų politinis veikėjas, istorikas, rašytojas, gyvenęs III a. pab. – II a. 4-3 deš. pr. m. e. Biografinių duomenų apie Polibijaus gyvenimą yra išlikę itin nedaug. Pats graikas savo veikale „Visuotinė istorija“ apie save pateikia negausias fragmentiškas žinias. Duomenų apie Polibijų ir jo gyvenimą yra išlikę graikų ir romėnų istorikų darbuose, graikų politiką minėjo Titas Livijus, Strabonas, Plinijus Vyresnysis, Plutarchas, Pauzanijas, Amianas Marcelinas ir kiti Antikos rašytojai.
Tema: Paukščiai
Mažasis kormoranas arba Mažasis jūrkranklis (Phalacrocorax pygmaeus) – kormoraninių (Phalacrocoracidae) šeimos paukštis. Nedidelis, trumpakaklis, apvalia galva, poilge uodega, tamsus. Gyvena gėluose vandenyse. Gyvena toli nuo vandenyno kontinentinio klimato vidurinėse, šiltose platumose. Negyvena kalnuotose vietovėse, tik žemumose, retas sausuose, šaltuose kraštuose. Dažniausiai apsigyvena atviruose stovinčio ar lėtai tekančio gėlo vandens telkiniuose – užutėkiuose, tvenkiniuose, užliejamuose laukuose, pelkėse – sekliose vietose, kur pavyksta sugauti atskiras žuvis. Mėgsta vietas tankiai apaugusias augmenija. Žiemą dažniausiai stebimas sūriuose vandenyse. Lietuvoje neperi. Matyti pavieniai paukščiai gruodžio mėnesį.
Tema: Rašytojai
Ernestas Mileris Hemingvėjus (angl. Ernest Miller Hemingway, 1899 m. liepos 21 d. – 1961 m. liepos 2 d.) – amerikiečių romanistas ir novelistas, trumpų istorijų rašytojas, Nobelio literatūros premijos laureatas. Dauguma jo kūrinių laikomi klasikiniais amerikiečių literatūros kanone. 1954 m. gavo Nobelio literatūros premiją už apysaką „Senis ir jūra“. Po septynerių metų 1961 m. rašytojas nusižudė.
Tema: Paukščiai
Apuokas – nesisteminis terminas, apibūdinantis pelėdinių (lot. Strigidae) šeimos paukščius su plunksnų kuokštais ant galvos. Lietuvoje gyvena: didysis apuokas (Bubo bubo) mažasis apuokas (Asio otus).
Tema: Medicina
Kompiuterinė tomografija (angl. computed tomography) – medicininis tyrimas kompiuterinės tomografijos (KT) aparatu neinvaziniu būdu, t. y. netraumuojant paciento, vienas iš radiologinių tyrimo metodų. KT skirta vidinėms organizmo struktūroms ir jų pakitimams pamatyti naudojant rentgeno spindulius. Tiriant kompiuteriniu tomografu gaunamas tiriamosios srities skerspjūvio dvimatis vaizdas, taip pat atliekamos daugiaplanės ir trimatės rekonstrukcijos. Tiriamoji sritis skenuojama plonais sluoksniais, todėl labai tiksliai nustatomas ligos židinys ir išplitimas. Kompiuterinės tomografijos tyrimo metodas pristatytas 1972 m. Jo autoriai Godfrey Hounsfield ir Allan MacLeod Cormack apdovanoti Nobelio premijomis. Tuomet pasirodė ir pirmasis tomografas. 1989 m. sukurtas spiralinis KT aparatas, 1992 m. – daugiapjūvis KT aparatas. Kompiuterinis tomografas panašus į magnetinio rezonanso aparatą, tačiau skirtinga pastarojo tyrimo esmė - naudojami ne Rentgeno spinduliai, bet stiprus magnetinis laukas ir radijo bangos. Kompiuterinis tomografas tinka, kai greitai reikia ištirti didelę dalį kūno, pvz., po traumos įvertinti daugybinius krūtinės ląstos, pilvo, plaučių, kaulų sužalojimus. Kompiuterinis tomografo pagalba onkologijoje vertinami krūtinės, pilvo, dubens vidaus organų būklė. Magnetinis tomografas geriau mato minkštuosius audinius, t. y. jis yra pranašesnis tiriant smegenų audinį, sąnarių ligas ir pan. Atliekant KT tyrimą, pacientų gaunama apšvita jonizuojančiąja spinduliuote – viena didžiausių radiologinėje diagnostikoje. Šiuo atveju radiacijos dozė būna 150 kartų didesnė, nei vienas krūtinės ląstos tyrimas įprastu rentgeno aparatu..
Tema: Kalnai
Nubijos kalnai (arab. جبال النوبة = Jebel Alnūbah) – kalnų masyvas Sudano pietuose, Pietų Kordofano vilajete. Masyvo ilgis 145 km, plotis 64 km, būdingas aukštis – 450–900 m. Būdingas pusiau aridinis klimatas, per metus iškrenta 400–800 mm kritulių. Šlaituose veši krūmynai, savanos. Nubijos kalnuose gyvena nubiai. Seniau čia gyvavo Tegalio valstybė, bet XIX a. užkariauta Muhamado Ahmado. Nuo XX a. čia vyksta konfliktai tarp vietinių gyventojų ir atvykstančių arabų.
Tema: Futbolas
Įvartis į savuosius vartus – įvartis, kurį į savuosius vartus įmuša komandinio žaidimo, pvz., futbolo žaidėjas. Tokie įvarčiai yra gana reti, o kai įvyksta tai stipriai paveikia komandą ir ypač – įvartį įmušusį žaidėją. Tokie įvarčiai įvyksta per klaidą – besiginančiam žaidėjui atsiradus netinkamoje vietoje arba jam netinkamai atmušant kamuolį, tokį įvartį gali įmušti ir geri, puikūs žaidėjai. 1997 m. FIFA nustatė taisykles, kada įvartį įskaityti kaip į savuosius vartus, o kada jį priskirti puolančios komandos žaidėjui. Esminė taisyklė – jeigu puolančiosios komandos smūgis be kito prisilietimo būtų ėjęs į vartus, tai įvartis priskiriamas puolančiam žaidėjui, bet jeigu smūgis nėjo į vartus, o besiginančiojo žaidėjo prisilietimas prie kamuolio pakeitė puolančios komandos smūgio trajektoriją į vartus, tada įvartis fiksuojamas kaip į savuosius vartus. Vieną prasčiausiai pasibaigusių tokių įvarčių 1994 m. pasaulio čempionate pelnė kolumbietis Andrés Escobar. Po kelių dienų jį nušovė gangsteriai, kurie prarado daug pinigų lažindamiesi, kad Kolumbija pateks į antrąjį turą.
Tema: Futbolas
Tongos nacionalinė futbolo rinktinė – Tongos Karalystei atstovaujanti futbolo komanda. Kontroliuojama Tongos Futbolo asociacijos. FIFA ir OFC priklauso nuo 1994 m. Tai viena silpniausių pasaulio ir Okeanijos futbolo rinktinių, nė karto nedalyvavusi Okeanijos čempionate. Tongai priklauso antras blogiausias rezultatas FIFA tarptautiniuose turnyruose – pralaimėjimas rezultatu 0:22 Australijai.
Tema: Paukščiai
Jūriniai paukščiai – paukščiai, adaptavęsi gyventi jūrose. Nors visi jūriniai paukščiai labai skiriasi savo fiziologija, elgsenos ypatumais, jie turi nemažai bendrų bruožų, kurie leidžia teigti, kad jie evoliucionavo konvergentiškai. Skirtingų grupių jūrinių paukščių ekologinės problemos yra panašios ir jie visi užima panašias ekologines nišas. Seniausi šios grupės atstovai atsirado dar kreidos periode, o šiuolaikinių šeimų bruožų įgavo paleogeno epochoje. Jūriniai paukščiai, skirtingai nei kiti, dažniausiai gyvena ilgiau, dauginasi vyresnio amžiaus, veda mažiau jauniklių ir jiems auginti skiria daugiau laiko. Daugelis iš jų peri kolonijomis, kuriose būna nuo kelių dešimčių iki kelių milijonų paukščių. Dauguma kasmet migruoja didelius atstumus, kirsdami pusiaują, o kai kurie net apkeliauja aplink pasaulį. Maitinasi tiek vandens paviršiuje, tiek po vandeniu, kartais medžioja vieni kitus. Kai kurios rūšys visą gyvenimą praleidžia virš vandens, toli nuo sausumos krantų; kitos gyvena tik jūros ar vandenynų pakrantėse; o trečios dalį metų praleidžia sausumoje toli nuo jūros. Žmogaus ryšys su šiais paukščiais turi ilgalaikę istoriją: jie tarnavo kaip maisto šaltinis, padėdavo orientuotis atviruose vandenyse žvejams ir jūreiviams. Tačiau dėl nekontroliuojamos žmogaus veiklos, nemažai jūrinių paukščių rūšių šiuo metu atsidūrė ties išnykimo riba. Pastaraisiais dešimtmečiais buvo sukurti specialūs metodai šiam biologiniam palikimui išsaugoti.
Tema: Medicina
Mekonijus – pirmosios kūdikio išmatos, susiformavusios iki gimimo, prieš pradedant jį maitinti. Būna tamsiai (juodai) žalios spalvos, tirštos, bekvapės, beveik sterilios. Maždaug dviejų - trijų dienų laikotarpyje mekonijų pakeičia tarpinės, skystesnės, šviesiai žalsvos grūdėtos išmatos, o vėliau mekonijų visiškai pakeičia žalsvai gelsvos normalios išmatos. Kūdikį pernešiojus (esant užvėlintam gimdymui), kūdikio ištuštintas mekonijus gali patekti į vaisiaus vandenis, dėl ko šie nusidažo žalsvai, su jais – ir į kvėpavimo takus (mekonijaus aspiracijos sindromas).
Tema: Medicina
Akupunktūra (lot. acus – adata + punctura – (į)dūrimas) – alternatyvios medicinos gydymo metodas, paremtas tam tikrų kūno taškų dirginimu specialiomis adatomis. Taškai išsidėstę išilgai kanalų, vadinamų meridianais, panašiai kaip periferinė nervų sistema. Akupunktūra atsirado Kinijoje, vėliausiai pirmajame tūkstantmetyje pr. m. e., rasti archeologiniai įrodymai, datuojami Hano dinastija (202 m. pr. m. e. – 220). Šiais laikais – tai tradicinės kinų medicinos dalis, taip pat paplitusi ir kitose Azijos šalyse. Vakarų šalyse akupunktūra priskiriama pagalbinei ar alternatyviajai medicinai.